pythainlp/thaigov-v2-corpus-22032023 huggingface dataset:
วันอังคารที่ 30 พฤศจิกายน 2564
"สำนักงานปลัดกระทรวงกลาโหมจัดพิธีรับมอบเงิน และของรางวัลงานกาชาดประจำปี ๒๕๖๔"
ในวันจันทร์ที่ ๒๙ พฤศจิกายน ๒๕๖๔ สำนักงานปลัดกระทรวงกลาโหม และสมาคมภริยาข้าราชการ สำนักงานปลัดกระทรวงกลาโหม ได้จัดพิธีรับมอบเงิน และของรางวัลงานกาชาดประจำปี ๒๕๖๔
ณ ห้องพินิตประชานาถ ในศาลาว่าการกลาโหม โดยมี พล.อ.วรเกียรติ รัตนานนท์ ปลัดกระทรวงกลาโหม เป็นประธาน และ พ.ต.อ.หญิง อังศุวรรณ รัตนานนท์ นายกสมาคมภริยาข้าราชการ สำนักงานปลัดกระทรวงกลาโหม ร่วมในพิธีรับมอบเงิน และของรางวัลงานกาชาดประจำปี ๒๕๖๔
ภายใต้แนวคิดการจัดงาน "ประสบการณ์สนุกสร้างสุขทุกมิติ "
โดยกิจกรรมที่สำนักงานปลัดกระทรวงกลาโหมเข้าร่วมภายในงานกาชาด ประจำปี ๒๕๖๔ ได้แก่ ๑) การจัดทำ และจำหน่ายสลากกาชาด ๒) การประกวดออกแบบร้านกาชาด และ ๓)การจำหน่ายสินค้าผ่านระบบ E - Commerce
สำหรับงานกาชาด ประจำปี ๒๕๖๔ ทางสภากาชาดไทยได้กำหนดจัดขึ้นระหว่างวันที่ ๑๔ - ๒๗ ธันวาคม ๒๕๖๔ รวม ๑๔ วัน ตลอด ๒๔ ชั่วโมง บนแพลตฟอร์มออนไลน์ ผ่านเวปไซต์ http://www.xn--12clk4bwa3mcb.com/ และ www.RedCrossFair.com
วันจันทร์ที่ 18 ตุลาคม 2564
นายกฯ ห่วงใยสถานการณ์โควิด-19  4 จ.ชายแดนใต้ ยังพบยอดผู้ติดเชื้อโควิด-19 เพิ่ม วอนประชาชนแม้อยู่ภายในครอบครัว ต้องปฏิบัติตามมาตรการสาธารณสุข Universal Prevention อย่างเคร่งครัด
นายกฯ ห่วงใยสถานการณ์โควิด-19  4 จ.ชายแดนใต้ ยังพบยอดผู้ติดเชื้อโควิด-19 เพิ่ม วอนประชาชนแม้อยู่ภายในครอบครัว ต้องปฏิบัติตามมาตรการสาธารณสุข Universal Prevention อย่างเคร่งครัด เล็งมาตรการล็อกดาวน์พื้นที่บางส่วน เพื่อควบคุมการแพร่ระบาดในวงกว้าง
วันนี้ (18 ต.ค.64) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์การระบาดโรคโควิด-19 ใน 4 จังหวัดชายแดนใต้ซึ่งขณะนี้ยอดผู้ติดเชื้อยังเพิ่มขึ้นด้วยความห่วงใย ย้ำประชาชนทุกคนรวมถึงผู้ที่ได้รับการฉีดวัคซีนโควิด-19 แล้ว ยึดหลักปฏิบัติตนตามการป้องกันการติดเชื้อโควิด19 ส่วนบุคคล แบบครอบจักรวาล (Universal Prevention) อย่างเคร่งครัด งดการรวมกลุ่มหรือจัดกิจกรรมที่ไม่จำเป็น แม้อยู่บ้าน ก็ขอให้ใส่หน้ากากอนามัย/หน้ากากผ้า หมั่นล้างมือบ่อย ๆ เว้นระยะห่างระหว่างกันภายในครอบครัว เพื่อลดการติด/แพร่เชื้อภายในครอบครัวด้วย นอกจากนี้ ยังขอความร่วมมือกิจการร้านค้า ตลาด ชุมชนต่างๆ ยกระดับความปลอดภัยกิจการ/กิจกรรม ตามมาตรการ "โควิดฟรีเซตติ้ง" (COVID Free setting) ด้วย ทั้งนี้ นายกรัฐมนตรียังสั่งการเจ้าหน้าที่ฝ่ายความมั่นคง ทหาร ตำรวจ คุมเข้มสถานบริการ ผับ คาราโอเกะ ที่ฝ่าฝืนข้อกำหนดตาม พ.ร.ก. ฉุกเฉิน ฯ หากพบแอบเปิดให้บริการหรือจำหน่ายสุรา จะถูกดำเนินการตามกฎหมายอย่างเด็ดขาด
สำหรับการรายงานสถานการณ์โควิด-19 วันนี้ (18 ตุลาคม 2564) รายงานจำนวนตัวเลขผู้หายป่วยกลับบ้านแล้ววันนี้อยู่ที่ 10,612 ราย ผู้ติดเชื้อ รายใหม่ 10,111 ราย ยอดผู้หายป่วยสะสมอยู่ที่ 1,640,824 ราย ผู้ป่วยกำลังรักษา 107,226 ราย ภาพรวมสถานการณ์โควิด-19 มีทิศทางดีขึ้นอย่างต่อเนื่อง
“นายกรัฐมนตรียังเร่งให้มีการกระจายการฉีดวัคซีนโควิด-19 และชุดตรวจเร็ว ATK เวชภัณท์และยา พร้อมแต่งตั้ง พล.อ.ณัฐพล นาคพาณิชย์ ที่ปรึกษานายกรัฐมนตรีสั่งการให้ตั้งศูนย์บูรณาการแก้ไขสถานการณ์โควิด-19 ในพื้นที่จังหวัดชายแดนภาคใต้ หรือศบค.ส่วนหน้า ขณะนี้ พล.อ.ณัฐพล นาคพาณิชย์ ที่ปรึกษานายกรัฐมนตรี ในฐานะผู้อำนวยการศูนย์บูรณาการแก้ไขสถานการณ์โควิด-19 ในพื้นที่จังหวัดชายแดนภาคใต้ หรือศบค.ส่วนหน้า จะบูรณาการทำงานกับคณะกรรมการโรคติดต่อระดับจังหวัด เพื่อร่วมกันกำหนดมาตรการควบคุมให้เข้มข้นยิ่งขึ้น รวมทั้งการล็อคดาวน์พื้นที่บางส่วน เพื่อเร่งควบคุมการแพร่ระบาดโดยเร็ว” นายธนกร กล่าว
-----------------
กลุ่มประชาสัมพันธ์และเผยแพร่ สำนักโฆษก
วันอังคารที่ 1 มีนาคม 2565
นายกฯ สั่งจับตาสถานการณ์ยูเครน เตรียมมาตรการรองรับ ให้กระทบประชาชนน้อยที่สุด
.....
พล.อ.ประยุทธ์ จันทร์โอชา นายกรัฐมนตรี และ รมว.กห. สั่งการรองนายกรัฐมนตรีทุกด้าน ติดตามสถานการณ์ในยูเครนอย่างใกล้ชิด ซึ่งส่งผลกระทบไม่มากก็น้อยต่อทุกประเทศ และหากยืดเยื้อก็จะกระทบต่อเศรษฐกิจไทยด้วย โดยให้เตรียมความพร้อมและกำหนดมาตรการรับมืออย่างเป็นรูปธรรมโดยเร็วที่สุด
.
สำหรับการช่วยเหลือคนไทยในยูเครน กระทรวงการต่างประเทศหาช่องทางช่วยเหลือและเตรียมแผนอพยพคนไทยแล้ว ด้านพลังงาน ไทยยังไม่ได้รับผลกระทบโดยตรง แต่ ก.พลังงาน ได้ติดตามสถานการณ์และเตรียมพร้อมด้านปริมาณสำรองพลังงานไว้ ส่วนด้านอื่น ๆ เช่น ตลาดหลักทรัพย์ อัตราแลกเปลี่ยน การค้า การลงทุน ได้สั่งการให้ทุกภาคส่วนเตรียมมาตรการรองรับ ให้กระทบประชาชนน้อยที่สุด
.
อ่านเพิ่มเติม คลิกhttps://www.thaigov.go.th/news/contents/details/52021
#ไทยคู่ฟ้า#ร่วมต้านโควิด19
-------------------
วันจันทร์ที่ 11 เมษายน 2565
​PM pleased with Thailand’s popularity as foreign filming location
​PM pleased with Thailand’s popularity as foreign filming location
April 10, 2022, Government Spokesperson Thanakorn Wangboonkongchana disclosed that Prime Minister and Defense Minister Gen. Prayut Chan-o-cha is pleased with Thailand’s popularity among foreign filmmakers, as the country has been chosen as one of the top shooting locations. Filming industry is one of the 5Fs creative industries the Thai Government eyed on adding economic value in order to promote Thailand’s “soft power”, generate revenues, and create the country’s positive image. According to the Ministry of Tourism and Sports, following the Government’s ease of measures to allow foreign film/advertisement production in Thailand under the COVID-19 situation control, up to 196 movies have been filmed in the country during July 1, 2021 and March 16, 2022, among which 86 films from 33 countries have imported their own production crews. This generates over 4.24 billion Baht to the country.
Overall, top 5 countries that used Thailand as a filming location during the said period are India, France, Singapore, Switzerland. and United Kingdom, while the countries/territory that spent most for their filming production in Thailand are the U.S. (1.95 billion Baht), Australia (702 million Baht), and Hong Kong (616 million Baht) respectively.
According to the Government Spokesperson, the Prime Minister handed down a policy to promote soft powers, through leveraging the artistic and creative skills of Thai people and the country’s cultural heritage to enhance economic value, in line with the BCG economic model. Fifteen fields of Thai creative industry, such as handicrafts, music, performing arts, movies, etc., will be promoted, while 5 potential cultural identities (5Fs) are to be highlighted, namely food, films, fashion, fighting (Muay Thai), and festivals.
The policy to promote Thailand as world-class filming location is another example of successful operation integration and cooperation of all concerned sectors. This not only generates revenues and enhance the country’s economic value, it is also an opportunity to showcase the beauty of Thai nature and cultural heritage, which would in turn attract foreign tourists once the COVID-19 situation eases.
วันจันทร์ที่ 20 กันยายน 2564
สธ.ส่งสสจ.กาญจนบุรี ตรวจสอบกรณีร้องเรียน ศูนย์บำบัดผู้ติดยาเสพติด จ.กาญจนบุรี
กระทรวงสาธารณสุข ให้สำนักงานสาธารณสุขจังหวัดกาญจนบุรี ลงพื้นที่ตรวจสอบข้อเท็จจริง กรณีมีข้อร้องเรียนศูนย์สงเคราะห์บำบัดฟื้นฟูสมรรถภาพผู้ติดยาเสพติด
กระทรวงสาธารณสุข ให้สำนักงานสาธารณสุขจังหวัดกาญจนบุรี ลงพื้นที่ตรวจสอบข้อเท็จจริง กรณีมีข้อร้องเรียนศูนย์สงเคราะห์บำบัดฟื้นฟูสมรรถภาพผู้ติดยาเสพติด วัดท่าพุราษฎร์บำรุง อำเภอด่านมะขามเตี้ย จังหวัดกาญจนบุรี ไม่ปฏิบัติเป็นไปตามมาตรฐานพระราชบัญญัติ ฟื้นฟูสมรรถภาพผู้ติดยาเสพติด พ.ศ. 2545
วันนี้ (20 กันยายน 2564) ที่กระทรวงสาธารณสุข นายวัชรพงศ์ คูวิจิตรสุวรรณ เลขานุการรัฐมนตรีว่าการกระทรวงสาธารณสุข พร้อมด้วย นายแพทย์มานัส โพธาภรณ์ รองอธิบดีกรมการแพทย์ ให้สัมภาษณ์ภายหลัง รับหนังสือร้องเรียนจากทนายไพศาล เรืองฤทธิ์ และคณะ ว่า เนื่องจากมีผู้เสียหายร้องเรียนว่าศูนย์สงเคราะห์บำบัดฟื้นฟูสมรรถภาพผู้ติดยาเสพติด วัดท่าพุราษฎร์บำรุง อำเภอด่านมะขามเตี้ย จังหวัดกาญจนบุรี มีการทำร้ายร่างกายผู้เข้ารับการบำบัด และเรียกรับเงินในจำนวนที่สูงมาก จึงขอให้กระทรวงสาธารณสุขทำการตรวจสอบ
เบื้องต้นได้ประสานสำนักงานสาธารณสุขจังหวัดกาญจนบุรีลงไปตรวจสอบข้อเท็จริงว่าศูนย์ฯ มีการกระทำผิดตามที่ได้รับข้อร้องเรียนหรือไม่ รวมทั้งให้การบำบัดฟื้นฟูสมรรถภาพผู้ติดยาเสพติด เป็นไปตามพระราชบัญญัติฟื้นฟูสมรรถภาพผู้ติดยาเสพติด พ.ศ. 2545 หรือไม่ หากพบว่ากระทำความผิดจริงจะดำเนินการตามกฎหมายต่อไป
**************************************** 20 กันยายน 2564
************************************
วันอังคารที่ 12 กรกฎาคม 2565
กระทรวงยุติธรรม จับมือกลาโหม มหาดไทย ลงนาม MOU ปรับเปลี่ยนพฤติกรรมผู้กระทำผิด ในรูปแบบค่ายปรับเปลี่ยนพฤติกรรม หวังเป็นกำลังสำคัญในการพัฒนาประเทศอย่างยั่งยืน
กระทรวงยุติธรรม จับมือกลาโหม มหาดไทย ลงนาม MOU ปรับเปลี่ยนพฤติกรรมผู้กระทำผิด ในรูปแบบค่ายปรับเปลี่ยนพฤติกรรม หวังเป็นกำลังสำคัญในการพัฒนาประเทศอย่างยั่งยืน
ในวันจันทร์ที่ ๑๑ กรกฎาคม ๒๕๖๕ เวลา ๐๙.๓๐ น. กระทรวงยุติธรรม โดยกรมคุมประพฤติ จัดพิธีลงนามบันทึกข้อตกลงความร่วมมือ (MOU) ในการดูแล แก้ไข และฟื้นฟูพฤติกรรมของผู้กระทำผิดในรูปแบบค่ายปรับเปลี่ยนพฤติกรรม ระหว่างกระทรวงกลาโหม กรมการปกครอง กระทรวงมหาดไทย และกรมคุมประพฤติ กระทรวงยุติธรรม โดยมีพลเอกวรเกียรติ รัตนานนท์ ปลัดกระทรวงกลาโหม เป็นประธานในพิธีลงนามบันทึกข้อตกลงฯ พร้อมด้วย นายชยาวุธ จันทร รองปลัดกระทรวงมหาดไทย นายวิตถวัลย์ สุนทรขจิต อธิบดีกรมคุมประพฤติ และคณะผู้บริหารกรมคุมประพฤติ ร่วมเป็นสักขีพยาน ณ ห้องประชุมวายุภักษ์ ๒ ชั้น ๔ โรงแรมเซ็นทรา บายเซ็นทารา ศูนย์ราชการและคอนเวนชันเซ็นเตอร์ แจ้งวัฒนะ กรุงเทพมหานคร
พลเอกวรเกียรติ รัตนานนท์ ปลัดกระทรวงกลาโหม กล่าวว่า ตามหลักการประมวลกฎหมายยาเสพติด ถือว่าผู้เสพ/ผู้ติดยาเสพติดมีสภาพเป็น “ผู้ป่วย” ควรได้รับโอกาสในการแก้ไขพฤติกรรมมากกว่าการลงโทษจำคุก ซึ่งกรมคุมประพฤติ มีภารกิจในการดำเนินการปรับเปลี่ยนพฤติกรรมผู้เสพ/ผู้ติดยาเสพติดที่ไม่สมัครใจหรือไม่ให้ความร่วมมือในการบำบัดรักษา และศาลมีคำสั่งกำหนดเงื่อนไขเพื่อการคุมความประพฤติมาใช้ เพื่อให้ผู้เสพ/ผู้ติดยาเสพติดที่เข้าสู่กระบวนการยุติธรรม ให้ได้รับการแก้ไขปรับเปลี่ยนพฤติกรรมอย่างทั่วถึง เพื่อลดความเหลื่อมล้ำในสังคม ในรูปแบบค่ายปรับเปลี่ยนพฤติกรรม โดยดำเนินการปรับเปลี่ยนความคิด อารมณ์ ความรู้สึก และพฤติกรรมของผู้กระทำผิด ด้วยการใช้แนวคิดเชิงจิตวิทยาและพฤติกรรมศาสตร์เป็นหลัก เพื่อไม่ทำให้ผู้กระทำผิดรู้สึกว่าเป็นการถูกลงโทษหรือรับโทษ ทั้งยังสามารถปรับเปลี่ยนพฤติกรรมให้สามารถดำรงชีวิตร่วมกับบุคคลอื่น ในสังคมได้อย่างปกติสุข โดยไม่หวนกลับไปกระทำผิดซ้ำ แต่อย่างไรก็ตาม กรมคุมประพฤติ มีสถานที่ที่ดำเนินการรองรับการดำเนินงานค่ายปรับเปลี่ยนพฤติกรรมจำนวนเพียง ๒ แห่ง ได้แก่ ศูนย์พัฒนาพฤตินิสัยจังหวัดปทุมธานี และศูนย์พัฒนาพฤตินิสัยจังหวัดปัตตานี จึงจำเป็นต้องอาศัยการผนึกสรรพกำลัง และทรัพยากรด้านต่างๆ แบบบูรณาการร่วมกับหน่วยงานพหุภาคีทุกภาคส่วนในการแก้ปัญหายาเสพติด สนับสนุนสถานที่และบุคลากร จำนวน ๕๓ แห่ง เพื่อร่วมดำเนินการในการดูแล แก้ไข และฟื้นฟูพฤติกรรมของผู้กระทำผิด ในรูปแบบค่ายปรับเปลี่ยนพฤติกรรม พร้อมทั้งได้รับการฝึกทักษะทางด้านอาชีพเพื่อคืนคนดีสู่สังคม ซึ่งเป็นไปตามยุทธศาสตร์ชาติตามที่รัฐบาลกำหนดไว้ ในแผนการปฏิรูปประเทศด้านการพัฒนาทรัพยากรมนุษย์
ด้านอธิบดีกรมคุมประพฤติ กล่าวว่า กระทรวงยุติธรรม โดยกรมคุมประพฤติ มีเจตนารมณ์ ในการแก้ไขฟื้นฟูผู้กระทำผิด และนำมาตรการต่างๆ มาใช้ในการปรับเปลี่ยนแก้ไข และเสริมสร้างทัศนคติ ความคิดและพฤติกรรมของผู้กระทำผิด รวมทั้งสงเคราะห์ เพื่อให้ผู้กระทำผิดมีการเปลี่ยนแปลงพฤติกรรมไปในทางที่ดีขึ้น รวมถึงสนับสนุนให้ชุมชน และภาคประชาสังคมเข้ามามีส่วนร่วม ในการป้องกันอาชญากรรมและการปฏิบัติต่อผู้กระทําผิด เพื่อเสริมสร้างความสงบสุขในสังคม ภายใต้ภารกิจของกระทรวงยุติธรรมด้านการพัฒนาระบบการให้บริการประชาชน เพื่อให้เข้าถึงความยุติธรรมอย่างเท่าเทียมพัฒนาระบบงานยุติธรรม การบังคับใช้กฎหมายให้เป็นไปตามหลักสากล พัฒนาประสิทธิภาพ การบริหารความยุติธรรม การบังคับกฎหมายให้มีธรรมาภิบาล และพัฒนาระบบป้องกันอาชญากรรม เพื่อสร้างความปลอดภัยในสังคม
วันพฤหัสบดีที่ 16 มิถุนายน 2565
โฆษกรัฐบาลเผย นายกรัฐมนตรี พอใจยอดผู้ติดเชื้อทรงตัว และผู้เสียชีวิตลดต่ำกว่า 20 ราย  ต่อเนื่อง 4 วัน  โดยวันนี้พบผู้ติดเชื้อ 2512 ราย และผู้เสียชีวิต 17 ราย
โฆษกรัฐบาลเผย นายกรัฐมนตรี พอใจยอดผู้ติดเชื้อทรงตัว และผู้เสียชีวิตลดต่ำกว่า 20 ราย  ต่อเนื่อง 4 วัน  โดยวันนี้พบผู้ติดเชื้อ 2512 ราย และผู้เสียชีวิต 17 ราย
วันนี้ (16 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจกับสถานการณ์โควิด-19 ภายหลังการเปิดภาคเรียน 1/2565 และการผ่อนคลายมาตรการให้เปิดสถานบันเทิง ผับ บาร์ คาราโอเกะ เมื่อวันที่ 1 มิถุนายนที่ผ่านมา สถานการณ์ผู้ติดเชื้อภายในประเทศทรงตัว จำนวนผู้ติดเชื้อใหม่มีแนวโน้มลดลงเร็วกว่าประมาณการณ์ จำนวนผู้เสียชีวิตต่ำกว่า 20 ราย 4 วันต่อเนื่อง อย่างไรก็ตามนายกรัฐมนตรีคาดหวังไว้ว่าสถานการณ์โควิด-19 จะดีขึ้นอย่างต่อเนื่อง และจะไม่ส่งผลต่อการเดินหน้าขับเคลื่อนเศรษฐกิจในครึ่งปีหลังนี้
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 2,153 ราย จำแนกเป็น ผู้ติดเชื้อในประเทศ 2,149 ราย และผู้ป่วยมาจากต่างประเทศ 4 ราย ผู้เสียชีวิตเพิ่มขึ้น 17 ราย ผู้ที่กำลังรักษาตัว 21,205 ราย และมียอดผู้ที่หายป่วยกลับบ้านแล้ว 2,512 ราย ทำให้มียอดผู้ป่วย ยืนยันสะสมตั้งแต่ 1 ม.ค. 65 จำนวน 2,269,478 ราย จำนวนผู้ที่หายป่วยสะสมจำนวน 2,272,811 ราย จำนวนผู้ป่วยปอดอักเสบรักษาตัวอยู่ในโรงพยาบาล 594 ราย
วันเสาร์ที่ 9 ตุลาคม 2564
รองนายกรัฐมนตรี “อนุทิน” นำคณะลงพื้นที่ติดตามการแก้ไขปัญหาน้ำท่วมใน จ.อ่างทอง และ จ.พระนครศรีอยุธยา พร้อมพบปะให้กำลังใจและมอบถุงยังชีพแก่ประชาชนผู้ได้รับผลกระทบ
รองนายกรัฐมนตรี “อนุทิน” นำคณะลงพื้นที่ติดตามการแก้ไขปัญหาน้ำท่วมใน จ.อ่างทอง และ จ.พระนครศรีอยุธยา พร้อมพบปะให้กำลังใจและมอบถุงยังชีพแก่ประชาชนผู้ได้รับผลกระทบ
วันที่9 ต.ค. 64 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่ พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้ลงพื้นที่ติดตามการแก้ไขปัญหาน้ำท่วมอย่างต่อเนื่องในพื้นที่หลายจังหวัด พร้อมมอบนโยบายให้คณะรัฐมนตรี (ครม.) ลงพื้นที่ติดตามการแก้ไขปัญหาพร้อมให้ความช่วยเหลือประชาชนอย่างรวดเร็วเช่นเดียวกันนั้น วันนี้ (9ต.ค.) นายอนุทิน ชาญวีรกูล รองนายกรัฐมนตรีและรมว.สาธารณสุข พร้อมคณะได้เดินทางลงพื้นที่ จ.อ่างทอง และ จ.พระนครศรีอยุธยา เพื่อพบปะให้กำลังใจพร้อมมอบถุงยังชีพแก่ประชาชน
ทั้งนี้ จ.อ่างทอง และ จ.พระนครศรีอยุธยา ได้รับผลกระทบจากอิทธิพลของพายุโซนร้อนโกนเซิน ต่อเนื่องด้วยพายุโซนร้อนเตี้ยนหมู่ ตั้งแต่ช่วงกลางเดือน ก.ย. เป็นต้นมา ทำให้ฝนตกมากจนเกิดผลให้น้ำหลากในพื้นที่ตอนบนของลุ่มน้ำเจ้าพระยาและไหลลงสู่แม่น้ำเจ้าพระยาในอัตราที่เพิ่มขึ้นอย่างต่อเนื่อง พื้นที่ลุ่มต่ำริมแม่น้ำและคลองธรรมชาติ ได้รับผลกระทบจากน้ำได้เอ่อล้นตลิ่งเข้าสู่บริเวณบ้านเรือนและที่อยู่อาศัยของประชาชน
จากข้อมูลล่าสุดพบว่า ส่วนของ จ.อ่างทอง นั้น บ้านพักอาศัยของประชาชนได้รับผลกระทบใน 5 อำเภอ ได้แก่ อ.ป่าโมก อ.วิเศษชัยชาญ อ.ไชโย อ.เมืองอ่างทอง และ อ.สามโก้ รวม 38 ตำบล 171 หมู่บ้าน 5,296 ครัวเรือน ขณะที่ จ.พระนครศรีอยุธยา นั้น พบว่าบ้านพักอาศัยของประชาชนได้รับผลกระทบใน 10 อำเภอ ได้แก่ อ.เสนา อ.ผักไห่ อ.บางบาล อ.พระนครศรีอยุธยา อ.บางไทร อ.บางปะอิน อ.ท่าเรือ อ.นครหลวง อ.บางปะหัน และ อ.มหาราช รวม 133 ตำบล 758 หมู่บ้าน 45,414 ครัวเรือน
น.ส.ไตรศุลี กล่าวว่า สำหรับกำหนดการลงพื้นที่ของรองนายกรัฐมนตรีและรมว.สาธารณสุข พร้อมคณะ จะเริ่มจากการตรวจเยี่ยม พบปะประชาชนและลงเรือมอบถุงยังชีพที่ลานกิจกรรม ต.จระเข้ร้อง อ.ไชโย จ.อ่างทอง จากนั้นเดินทางไปรับฟังรายงานภาพรวมสถานการณ์น้ำ การดำเนินการแก้ไขปัญหาและการให้ความช่วยเหลือประชาชนในพื้นที่ จ.อ่างทอง โดยนายวีระศักดิ์ วิจิตร์แสงศรี ผู้ว่าราชการจังหวัดอ่างทอง เป็นผู้รายงาน ณ วัดพิจารณ์โสภณ ต.โผงเผง อ.ป่าโมก พร้อมพบปะและมอบถุงยังชีพแก่ประชาชนในพื้นที่ดังกล่าวด้วย
จากนั้นเดินทางไปยังวัดกษัตราธิราชวรวิหาร อ.พระนครศรีอยุธยา จ.พระนครศรีอยุธยา เพื่อรับฟังรายงานภาพรวมสถานการณ์น้ำ การดำเนินการแก้ไขปัญหาและการให้ความช่วยเหลือประชาชน โดยนายวีระชัย นาคมาศ ผู้ว่าราชการจังหวัดพระนครศรีอยุธยา เป็นผู้รายงาน จากนั้นรองนายกรัฐมนตรีกราบนมัสการพระราชธานินทราจารย์เจ้าอาวาสวัดกษัตราธิราช พบปะประชาชนพร้อมมอบถุงยังชีพ
หลังจากนั้นเดินทางไปกราบนมัสการพระพิพัฒนศาสนกิจวิธาน เจ้าอาวาสวัดท่าการ้อง และเดินทางไปมัสยิดฟารุกอุมาร็อบนุลคอบต๊อต อัลกอดีรียะ ซึ่งอยู่บริเวณใกล้กับวัดกษัตราธิราชวรวิหาร ลงเรือเพื่อออกเยี่ยมและมอบถุงยังชีพแก่ประชาชน และเดินทางไปมอบถุงยังชีพจุดสุดท้าย ณ วัดไชยวัฒนาราม ก่อนเดินทางกลับกรุงเทพมหานคร
วันอังคารที่ 12 กรกฎาคม 2565
กรมทางหลวงชนบทแจ้งปิดเบี่ยงการจราจรบนถนนกัลปพฤกษ์และถนนราชพฤกษ์เป็นการชั่วคราว
ระหว่างวันที่ 13 - 14 กรกฎาคม 2565 ช่วงเวลา 23.30 น. - 03.30 น. เพื่อยกคานสะพานลอย
กรมทางหลวงชนบท (ทช.) กระทรวงคมนาคม โดยสำนักก่อสร้างสะพาน จะดำเนินการยกคานสะพานลอยเพื่อปรับปรุงยกระดับความสูง จำนวน 2 แห่ง ได้แก่ สะพานลอยคลองโคนอน กม. ที่ 6+300 สะพานลอยคลองควาย กม. ที่ 1+400 ซึ่งเป็นส่วนหนึ่งของโครงการปรับปรุงบริเวณย่านชุมชน ถนนทางหลวงชนบทสาย กท.1001 (ถนนกัลปพฤกษ์) เขตบางแค กรุงเทพมหานคร โดยการดำเนินงานมีความจำเป็นต้องทำการปิดเบี่ยง
การจราจร แบ่งออกเป็น 2 วัน ดังนี้
งานยกคานสะพานลอยคลองโคนอน กม.ที่ 6+300 จะปิดเบี่ยงการจราจรคืนวันพุธที่ 13 กรกฎาคม 2565 ช่วงเวลา 23.30 - 03.30 น. ประกอบด้วย
1. ปิดการจราจรถนนราชพฤกษ์ ช่วงขาเข้าเมือง - เข้าถนนกัลปพฤกษ์
2. ปิดการจราจรถนนราชพฤกษ์ ช่วงขาออกเมือง - เข้าถนนกัลปพฤกษ์ มุ่งสู่ถนนกาญจนาภิเษก
3. ปิดการจราจรถนนราชพฤกษ์ ช่วงขาออกเมือง - เข้าถนนกัลปพฤกษ์ ขาออก
4. ปิดจุดกลับรถสวนเลียบ - เข้าถนนกัลปพฤกษ์ ขาออก
5. ปิดจุดกลับรถใต้สะพานแยกนิลกาจ (กำนันแม้น) ขาเข้าเมือง - ขาเข้าถนนกัลปพฤกษ์ - ตากสิน - สาทร
6. ปิดแยกนิลกาจ (กำนันแม้น) ถนนกัลปพฤกษ์ ขาเข้าเมือง - ไปตากสิน - สาทร
7. ปิดสะพานข้ามแยกนิลกาจ (กำนันแม้น) - ไปตากสิน - สาทร
งานยกคานสะพานลอยคลองควาย กม. ที่ 1+400 จะปิดเบี่ยงการจราจรคืนวันพฤหัสบดีที่ 14 กรกฎาคม 2565 ช่วงเวลา 23.30 - 03.30 น. ประกอบด้วย
1. ปิดการจราจรใต้แยกบางพฤกษ์ (บางบอน) ช่วงขาออกเมือง - ไปถนนกาญจนาภิเษก
2. ปิดสะพานข้ามแยกบางพฤกษ์ (บางบอน) ขาออกเมือง - ไปถนนกาญจนาภิเษก
3. ปิดจุดกลับรถใต้สะพานข้ามแยกบางพฤกษ์ (บางบอน) - ถนนกัลปพฤกษ์ ไปถนนกาญจนาภิเษก
4. ปิดทางเข้าจากถนนกาญจนาภิเษก - เข้าถนนกัลปพฤกษ์
5. ปิดสะพานช่วงถนนกาญจนาภิเษก พระราม 2 - เข้าถนนกัลปพฤกษ์
6. ปิดจุดกลับรถ สวนสุขภาพ - เข้าถนนกัลปพฤกษ์ ไปตากสิน - สาทร
อย่างไรก็ตาม ทช. ขอความร่วมมือให้ผู้ใช้เส้นทางโปรดสังเกตป้ายจราจร รวมถึงปฏิบัติตาม ป้ายเตือน ป้ายแนะนำอย่างเคร่งครัด เพื่อความสะดวกปลอดภัยในการเดินทางและขออภัยในความไม่สะดวกมา ณ โอกาสนี้
วันอังคารที่ 12 เมษายน 2565
นายกฯ นำ ครม. ร่วมสืบสานวัฒนธรรมประเพณีสงกรานต์ ปี 2565 ย้ำให้ช่วยกันอนุรักษ์วัฒนธรรมอันดีงามของไทยให้เป็นมรดกล้ำค่าของชาติ อวยพรปีใหม่ไทยให้ประชาชนปลอดภัย มีความสุข
นายกฯ นำ ครม. ร่วมสืบสานวัฒนธรรมประเพณีสงกรานต์ ปี 2565 ย้ำให้ช่วยกันอนุรักษ์วัฒนธรรมอันดีงามของไทยให้เป็นมรดกล้ำค่าของชาติ อวยพรปีใหม่ไทยให้ประชาชนปลอดภัย มีความสุข สำเร็จ ร่วมกันพัฒนาประเทศสู่อนาคตที่มั่นคง มั่งคั่ง ยั่งยืนตลอดไป
นายธนกร วังบุญคงชนะ โฆษกประจำสำนักนายกรัฐมนตรี เผยว่า วันนี้ (12 เมษายน 2565) เวลา 08.15 น. ณ ตึกภักดีบดินทร์ ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในงานพิธีสืบสานวัฒนธรรมประเพณีสงกรานต์ ประจำปี 2565 ประกอบด้วย พิธีสงฆ์ พิธีสรงน้ำพระพุทธรูป และพิธีรดน้ำขอพรเนื่องในวันสงกรานต์ ประจำปี 2565 โดยมีรองนายกรัฐมนตรี คณะรัฐมนตรี ปลัดกระทรวง ผู้บัญชาการเหล่าทัพ หัวหน้าส่วนราชการภายในทำเนียบรัฐบาล และตัวแทนสื่อมวลชนประจำทำเนียบรัฐบาล เข้าร่วมในพิธี พร้อมร่วมรดน้ำขอพรนายกรัฐมนตรีเพื่อความเป็นสิริมงคล และเป็นการร่วมสืบสานวัฒนธรรมไทยในประเพณีสงกรานต์ ภายใต้มาตรการป้องกันการแพร่ระบาดของไวรัสโควิด-19 และข้อกำหนดของศูนย์บริหารสถานการณ์โควิด-19 อย่างเคร่งครัด ทั้งนี้ นายกรัฐมนตรีได้มอบเหรียญนรสิงห์ปราบมารเป็นที่ระลึกให้แก่ผู้ร่วมพิธีด้วย
โอกาสนี้ นายกรัฐมนตรีกล่าวอวยพรเนื่องในโอกาสวันสงกรานต์ปี 2565 ว่า วันนี้ถือเป็นวาระพิเศษที่ทุกคนได้มาพบปะกันเพื่อร่วมสืบสานประเพณีสงกรานต์ อันเป็นมรดกทางวัฒนธรรมอันงดงามของไทยที่ได้ปฏิบัติสืบทอดมาอย่างยาวนานตั้งแต่โบราณ ซึ่งถือเป็นหน้าที่ของคนไทยทุกคนในการร่วมอนุรักษ์สืบสานวัฒนธรรมประเพณีไทยนี้ไว้ให้เป็นมรดกอันล้ำค่าของชาติ เพื่อที่จะทำให้ประเทศชาติของเรามีความมั่นคงยั่งยืนตลอดไป โดยสิ่งที่เราร่วมกันทำในวันนี้นับเป็นสิ่งสำคัญในการสืบสานวัฒนธรรมอันดีงามที่มีอัตลักษณ์และการถ่ายทอดจากรุ่นสู่รุ่น นับเป็นสิ่งที่เราทุกคนต้องช่วยกันรักษาไว้และร่วมกันสืบสานต่อไป แม้ประเพณีสงกรานต์ในปีนี้จะเป็นประเพณีสงกรานต์ที่ต้องมีมาตรการรักษาความปลอดภัยทางด้านสุขภาพ เพราะยังต้องเผชิญกับปัญหาอุสรรคต่าง ๆ ก็ตาม
พร้อมกันนี้ นายกรัฐมนตรีกล่าวขอบคุณในความร่วมมือของทุกคนด้วยใจจริงที่ได้ทำงานร่วมกันมาหลายปี สิ่งเหล่านี้จะเป็นกุศลให้กับทุกคน นายกฯ รู้สึกซาบซึ้งและขอขอบคุณทุกคน ขอให้ช่วยกันทำงานพัฒนาประเทศชาติให้เดินไปข้างหน้าต่อไป และนายกรัฐมนตรีได้กล่าวอวยพรในโอกาสวันสงกรานต์ซึ่งเป็นวันเริ่มต้นขึ้นปีใหม่ของไทยประจำปี 2565 และยังเป็นการเริ่มต้นในการเปิดรับสิ่งที่ดีและสิ่งใหม่ ๆ ให้แก่ชีวิตของตนเองและครอบครัว โดยได้อาราธนาคุณพระศรีรัตนตรัย และอำนาจศักดิ์สิทธิ์ที่ทุกคนเคารพนับถือ อีกทั้งพระบารมีแห่งพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี และพระบรมวงศานุวงศ์ทุกพระองค์ โปรดพระราชทานบันดาลพรให้ประชาชนคนไทยและครอบครัว รวมทั้งบุคคลอันเป็นที่รักของทุกคน ปลอดภัย มีความสุขความเจริญ ประสบความสำเร็จ ประสบสิ่งดี ๆ สิ่งใดที่ปรารถนาดีให้กับนายกฯ และครอบครัว ขอให้คืนกลับสู่ทุกคนเป็นร้อยเท่าพันทวี และร่วมกันพัฒนาประเทศสู่อนาคตที่มั่นคง มั่งคั่ง ยั่งยืนตลอดไป
-------------
กลุ่มประชาสัมพันธ์และเผยแพร่ สำนักโฆษก
วันศุกร์ที่ 8 กรกฎาคม 2565
โฆษกรัฐบาลเผยนายกฯ ห่วงใยพี่น้องประชาชนในพื้นที่เฝ้าระวังน้ำหลาก กำชับหน่วยงานที่เกี่ยวข้องติดตาม ประเมินสถานการณ์ และเตรียมรับมือกรณีเกิดสถานการณ์น้ำหลากและน้ำท่วมฉับพลัน
โฆษกรัฐบาลเผยนายกฯ ห่วงใยพี่น้องประชาชนในพื้นที่เฝ้าระวังน้ำหลาก กำชับหน่วยงานที่เกี่ยวข้องติดตาม ประเมินสถานการณ์ และเตรียมรับมือกรณีเกิดสถานการณ์น้ำหลากและน้ำท่วมฉับพลัน
วันนี้ (8 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับหน่วยงานที่เกี่ยวข้องประเมินสถานการณ์และเตรียมรับมือกับสถานการณ์น้ำหลาก รวมทั้งแจ้งเตือนให้พี่น้องประชาชนเฝ้าระวังสถานการณ์น้ำหลาก ในช่วงระหว่างวันที่ 8 - 14 กรกฎาคม 2565
โฆษกประจำสำนักนายกรัฐมนตรี กล่าวว่า กรมอุตุนิยมวิทยาได้ประกาศให้เฝ้าระวังพื้นที่เสี่ยงน้ำหลาก และน้ำท่วมฉับพลัน เนื่องจากในช่วงวันที่ 9 - 14 กรกฎาคม 2565 มรสุมตะวันตกเฉียงใต้ที่พัดปกคลุมทะเลอันดามัน ประเทศไทย และอ่าวไทยจะมีกำลังแรงขึ้น รวมทั้งในช่วงวันที่ 10 - 12 กรกฎาคม 2565 ร่องมรสุมจะเลื่อนลงมาพาดผ่านภาคเหนือ ภาคตะวันออกเฉียงเหนือตอนบน เข้าสู่หย่อมความกดอากาศต่ำกำลังแรงบริเวณทะเลจีนใต้ตอนบน ทำให้ประเทศไทยจะมีฝนเพิ่มขึ้น โดยมีฝนตกหนักถึงหนักมากบางแห่งบริเวณภาคเหนือ ภาคตะวันออกเฉียงเหนือ ภาคกลาง รวมถึงกรุงเทพมหานครและปริมณฑล ภาคตะวันออก และภาคใต้
ทั้งนี้ กองอำนวยการน้ำแห่งชาติได้ประเมินสถานการณ์น้ำ พบว่า จะมีปริมาณฝนตกสะสมต่อเนื่อง สถานการณ์น้ำในลำน้ำ และแหล่งน้ำธรรมชาติบางพื้นที่ที่ฝนตกหนักอยู่ในเกณฑ์น้ำมาก จึงอาจส่งผลให้เกิดน้ำหลาก น้ำท่วมฉับพลัน จึงขอให้เฝ้าระวังพื้นที่เสี่ยงน้ำหลาก น้ำท่วมขัง ระดับน้ำเพิ่มขึ้นอย่างฉับพลัน ในช่วงวันที่ 8 – 14 กรกฎาคม 2565
"นายกรัฐมนตรีติดตามสถานการณ์น้ำอย่างใกล้ชิด พร้อมกำชับให้หน่วยงานที่เกี่ยวข้องเตรียมรับมือกับสถานการณ์น้ำหลาก โดยขอให้เฝ้าติดตามสภาพอากาศและสภาพน้ำอย่างต่อเนื่อง โดยเฉพาะพื้นที่ที่มีฝนตกสะสม และพื้นที่เสี่ยงที่เคยเกิดน้ำท่วมเป็นประจำ รวมทั้งให้ตรวจสอบความแข็งแรงของแหล่งกักเก็บน้ำ พร้อมระบายน้ำในพื้นที่ที่มีน้ำท่วมขังอยู่เดิม เพื่อเตรียมพร้อมรับน้ำอย่างมีประสิทธิภาพ ทั้งนี้ นายกรัฐมนตรียังห่วงใยพี่น้องประชาชนในพื้นที่ จึงขอให้หน่วยงานที่เกี่ยวข้องประชาสัมพันธ์สถานการณ์น้ำ รวมทั้งวางแผนเผชิญเหตุรับสถานการณ์ เตรียมพร้อมรับมือ และแจ้งเตือนล่วงหน้า เพื่อให้ประชาชนได้เตรียมพร้อมได้ทันท่วงทีกรณีเกิดการอพยพ ทั้งนี้ ประชาชนสามารถติดตามสถานการณ์น้ำได้ที่ www.rid.go.th http://swoc.rid.go.th/ https://www.facebook.com/Wmsc.Irri หรือสอบถามข้อมูลได้ที่สายด่วนกรมชลประทาน 1460 " นายธนกรฯ กล่าว
วันพฤหัสบดีที่ 11 สิงหาคม 2565
ที่ปรึกษารัฐมนตรีว่าการกระทรวงอุตสาหกรรม เยี่ยมชมกระบวนการผลิตเส้นใยกัญชงและเส้นใยธรรมชาติในเชิงอุตสาหกรรมของ บริษัท ก้องเกียรติ เท็กซ์ไทล์ จำกัด จ.สระบุรี
ที่ปรึกษารัฐมนตรีว่าการกระทรวงอุตสาหกรรม เยี่ยมชมกระบวนการผลิตเส้นใยกัญชงและเส้นใยธรรมชาติในเชิงอุตสาหกรรมของ บริษัท ก้องเกียรติ เท็กซ์ไทล์ จำกัด จ.สระบุรี
วันนี้ (11 สิงหาคม 2565) นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม พร้อมด้วย นายจุลพงศ์ ทวีศรี รองปลัดกระทรวงอุตสาหกรรม นายเปรมวิทย์ จรีเวฬุโรจน์ ดร.ณฏฐพล วุฒิพันธุ์ และคณะทำงาน ภายใต้โครงการนำร่องศูนย์แปรรูปพืชกัญชงให้เป็นผลิตภัณฑ์อุตสาหกรรมขั้นกลาง สำหรับเกษตรกรและอุตสาหกรรมรายย่อย ประกอบไปด้วย สำนักงานเศรษฐกิจอุตสาหกรรม สำนักงานมาตรฐานผลิตภัณฑ์อุตสาหกรรม กรมส่งเสริมอุตสาหกรรม สถาบันพัฒนาวิสาหกิจขนาดกลางและขนาดย่อม สถาบันอาหาร สถาบันพัฒนาอุตสาหกรรมสิ่งทอ สำนักงานพัฒนาวิทยาศาสตร์และเทคโนโลยีแห่งชาติ เข้าเยี่ยมชมกระบวนการผลิตเส้นใยกัญชงและเส้นใยธรรมชาติในเชิงอุตสาหกรรมของ บริษัท ก้องเกียรติ เท็กซ์ไทล์ จำกัด ณ ตำบลบัวลอย อำเภอหนองแค จังหวัดสระบุรี เพื่อหาแนวทางความร่วมมือพัฒนาการขับเคลื่อนการส่งเสริมและพัฒนาอุตสาหกรรมพืชกัญชงสู่เชิงพาณิชย์
วันพฤหัสบดีที่ 7 เมษายน 2565
โฆษกรัฐบาล เผย นายกฯ เตรียมประชุม ศบค. ชุดใหญ่ 8 เม.ย. นี้ ประเมินสถานการณ์โควิด-19  พร้อมรองรับช่วงเทศกาลสงกรานต์ ทั้งการเดินทางไป-กลับ และการจัดกิจกรรมตามมาตรการ
โฆษกรัฐบาล เผย นายกฯ เตรียมประชุม ศบค. ชุดใหญ่ 8 เม.ย. นี้ ประเมินสถานการณ์โควิด-19  พร้อมรองรับช่วงเทศกาลสงกรานต์ ทั้งการเดินทางไป-กลับ และการจัดกิจกรรมตามมาตรการ ขณะที่ สปสช.1330 เพิ่มคู่สายรองรับกลุ่มเสี่ยงทุกสิทธิการรักษา
วันที่ 7 เมษายน 2565 นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ย้ำทุกคนเข้มงวดมาตรการช่วงวันหยุดยาวเทศกาลสงกรานต์ที่จะมาถึงในอีกไม่กี่วันข้างหน้านี้ แนะลูกหลานที่จะเดินทางกลับบ้าน ทำตัวเองให้ปลอดจากเชื้อโควิด 19 (Self Clean Up) โดยระมัดระวังตนเองช่วง 1 สัปดาห์ ก่อนเดินทางตามมาตรการป้องกันตนเองขั้นสูงสุด (แบบครอบจักรวาล) พร้อมตรวจ ATK ก่อนกลับบ้านเพื่อคัดกรองตนเองให้เกิดความปลอดภัยมากที่สุด ลดความเสี่ยงนำเชื้อกลับไปแพร่ให้ผู้สูงอายุเพิ่มความปลอดภัยให้คนที่บ้าน ย้ำการสวมหน้ากากอนามัยตลอดเวลายังเป็นสิ่งจำเป็น และขอความร่วมมือระมัดระวังการรวมกลุ่มเฉลิมฉลอง พร้อมกำชับทุกหน่วยงานเตรียมมาตรการรับมือให้ดีที่สุด
โฆษกรัฐบาล กล่าวว่า จะมีการประชุม ศบค. ชุดใหญ่ในวันพรุ่งนี้ (8 เมษายน 2565) โดยคาดว่าจะมีวาระสำคัญเพื่อเตรียมความพร้อมรองรับและสนับสนุนการเดินทางของพี่น้องประชาชนทั้งไป-กลับภูมิลำเนา รายละเอียดการจัดกิจกรรมสงกรานต์ในแต่ละพื้นที่ พร้อมทั้งการหารือเพื่อสนับสนุนการปฏิบัติงานของเจ้าหน้าที่ในทุกด้าน ตามมาตรการกลางที่ศบค. กำหนด ซึ่งเชื่อมั่นว่าหากประชาชนให้ความร่วมมือในการปฏิบัติตนตามมาตรการต่าง ๆ อย่างเคร่งครัดจะสามารถรับมือได้ แม้จะมีการคาดการณ์ช่วงหลังสงกรานต์อาจเพิ่มสูงขึ้น ทั้งนี้ สปสช. ได้ดำเนินการตามข้อสั่งการนายกรัฐมนตรี/ผอ. ศบค. จัดเตรียมสายด่วน สปสช. 1330 เพิ่มคู่สายรองรับเป็น 3,000 คู่สายแล้ว โดยโทร 1330 กด 18 ซึ่งเป็นระบบลงทะเบียนที่ดูแลกลุ่มเสี่ยงทุกสิทธิการรักษาโดยเฉพาะกลุ่ม 608, เด็ก 0-5 ขวบ, คนพิการ และผู้ป่วยติดเตียง เพื่อลงทะเบียนเข้าสู่ระบบการรักษาที่บ้านหรือ Home Isolation-HI ให้ก่อน พร้อมอำนวยความสะดวกประสานการหาเตียงเพื่อเข้ารักษาใน รพ. ส่วนกลุ่มสีเหลือง-แดงเข้าเกณฑ์เจ็บป่วยฉุกเฉินวิกฤติ สามารถใช้สิทธิ UCEP Plus รักษาใน รพ.รัฐ และเอกชนที่อยู่ใกล้ได้ทุกแห่งโดยไม่เสียค่าใช้จ่าย
สำหรับสถานการณ์ผู้ติดเชื้อโควิด - 19 รายใหม่วันนี้ 7 เมษายน 2565 รวม 26,081 ราย จำแนกเป็น ผู้ป่วยจากในประเทศ 26,000 ราย ผู้ป่วยมาจากต่างประเทศ 81 ราย ผู้ป่วยสะสม 1,584,473 ราย (ตั้งแต่ 1 มกราคม 2565)หายป่วยกลับบ้าน 26,011 ราย หายป่วยสะสม 1,365,569 ราย (ตั้งแต่ 1 มกราคม 2565) ผู้ป่วยกำลังรักษา 248,057 ราย และเสียชีวิต 91 ราย โดยมีรายงานจำนวนผู้ป่วยปอดอักเสบรักษาตัวอยู่ในโรงพยาบาล 1,846 รายเฉลี่ยจังหวัดละ 24 ราย และอัตราครองเตียง ร้อยละ 28.0
............................
วันเสาร์ที่ 10 กรกฎาคม 2564
องค์การขนส่งมวลชนกรุงเทพ ปรับเปลี่ยนเวลาให้บริการรถโดยสารประจำทาง เพื่อให้สอดคล้องกับมติที่ประชุม ศบค.
ขสมก. กระทรวงคมนาคม ปรับเปลี่ยนเวลาให้บริการรถโดยสารประจำทาง จากเวลาปกติ เป็นให้บริการ เวลา 05.00 - 21.00 น. (เวลา 21.00 น. คือ เวลาที่รถโดยสารกลับถึงอู่จอดรถ) ตั้งแต่วันที่ 12 - 25 กรกฎาคม 2564 เพื่อให้สอดคล้องกับมติที่ประชุม ศบค.
องค์การขนส่งมวลชนกรุงเทพ (ขสมก.) กระทรวงคมนาคม​ ปรับเปลี่ยนเวลาให้บริการรถโดยสารประจำทาง จากเวลาปกติ เป็นให้บริการ เวลา 05.00 - 21.00 น. (เวลา 21.00 น. คือ เวลาที่รถโดยสารกลับถึงอู่จอดรถ) ตั้งแต่วันที่ 12 - 25 กรกฎาคม 2564 เพื่อให้สอดคล้องกับมติที่ประชุม ศบค.
นายสุระชัย เอี่ยมวชิรสกุล ผู้อำนวยการองค์การขนส่งมวลชนกรุงเทพ เปิดเผยว่า ตามมติที่ประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) ครั้งที่ 9/2564 เมื่อวันที่ 9 กรกฎาคม 2564 เห็นชอบมาตรการ ควบคุม การแพร่ระบาดของโรคติดเชื้อไวรัส COVID - 19 โดยขอความร่วมมือประชาชน ที่อาศัยอยู่ในพื้นที่กรุงเทพฯ และปริมณฑล งดเดินทางออกนอกเคหะสถาน ตั้งแต่เวลา 21.00 - 04.00 น. และให้ระบบขนส่งสาธารณะหยุดให้บริการ ตั้งแต่เวลา 21.00 - 04.00 น. ขสมก. จึงจัดแผนการเดินรถโดยสาร ให้สอดคล้องกับมติที่ประชุม ศบค. โดยมีรายละเอียดดังนี้
1. ปรับเปลี่ยนเวลาการให้บริการรถโดยสาร จากเวลาปกติ เป็นให้บริการ เวลา 05.00 - 21.00 น. (เวลา 21.00 น. คือเวลาที่รถโดยสารกลับถึงอู่จอดรถ) ตั้งแต่วันที่ 12 - 25 กรกฎาคม 2564 โดยเพิ่มความถี่ในการปล่อยรถ ช่วงเวลาเร่งด่วนเช้า (05.00 - 08.00 น.) และช่วงเวลาเร่งด่วนเย็นถึงเวลาก่อนรถโดยสารหยุดให้บริการ (16.00 - 21.00 น.) ให้มีระยะห่างกันไม่เกิน 5 - 10 นาที หรือจัดเดินรถให้สอดคล้องกับความต้องการใช้บริการของประชาชน
2. ให้บริการรถโดยสาร วันธรรมดา จำนวน 18,000 - 20,000 เที่ยว วันเสาร์ - วันอาทิตย์ ให้บริการรถโดยสาร จำนวน 16,000 เที่ยว หรือจัดเดินรถให้สอดคล้องกับความต้องการใช้บริการของประชาชนในแต่ละช่วงเวลา
3. ปล่อยรถโดยสารคันสุดท้าย ออกจากท่าปลายทางประมาณ 20.00 น. เพื่อให้พนักงานสามารถนำรถกลับเข้าอู่จอดรถได้ทันเวลา 21.00 น. โดยปรับเพิ่มความถี่ในช่วงการปล่อยรถ 3 คันสุดท้าย ให้มีระยะห่างกัน 5 - 10 นาที ซึ่งรถโดยสาร 3 คันสุดท้าย จะติดป้ายข้อความบ่งชี้ บริเวณหน้ารถโดยสารดังนี้
3.1 เหลือรถ 2 คันสุดท้าย
3.2 เหลือรถ 1 คันสุดท้าย
3.3 รถคันสุดท้าย
ทั้งนี้ ขอความร่วมมือผู้ใช้บริการปฏิบัติตามมาตรการเว้นระยะห่างทางสังคม (Social Distancing) อย่างเคร่งครัด เพื่อป้องกันการแพร่ระบาดของโรคติดเชื้อไวรัส COVID-19 ได้แก่ การสวมหน้ากากอนามัยทุกครั้งขณะใช้บริการรถโดยสาร นั่งหรือยืนตามจุดที่กำหนด กรณีผู้ใช้บริการเต็มจะต้องรอใช้บริการรถโดยสารคันถัดไป รวมทั้งขอความร่วมมือผู้ใช้บริการ เตรียมตัวกลับบ้านก่อนเวลา 18.00 น. เพื่อลดความแออัดของผู้ใช้บริการบนรถโดยสาร ในช่วงเวลาก่อนรถโดยสารหยุดให้บริการ (20.00 - 21.00 น.) ซึ่งจะทำให้การดำเนินการตามมาตรการเว้นระยะห่างทางสังคมบนรถโดยสาร เป็นไปอย่างมีประสิทธิภาพ
วันศุกร์ที่ 22 เมษายน 2565
รองปลัดกระทรวงยุติธรรม ประชุมเพื่อเตรียมความพร้อมและติดตามการจัดงาน มหกรรมไกล่เกลี่ยหนี้สินครัวเรือนและยุติธรรมพบประชาชน
รองปลัดกระทรวงยุติธรรม ประชุมเพื่อเตรียมความพร้อมและติดตามการจัดงานมหกรรมไกล่เกลี่ยหนี้สินครัวเรือนและยุติธรรมพบประชาชน
ในวันพฤหัสบดีที่ ๒๑ เมษายน ๒๕๖๕ เวลา ๑๓.๓๐ น.
นายวัลลภ นาคบัว รองปลัดกระทรวงยุติธรรม
เป็นประธานการประชุมเพื่อเตรียมความพร้อมและติดตามการจัดงาน
มหกรรมไกล่เกลี่ยหนี้สินครัวเรือนและยุติธรรมพบประชาชน
โดยมี นายเสกสรร สุขแสง รองอธิบดีกรมบังคับคดี ผู้แทนกรมคุ้มครองสิทธิและเสรีภาพ
หน่วยงานในสังกัดกระทรวงยุติธรรม และผู้อำนวยการสำนักงานยุติธรรมจังหวัด/ยุติธรรมจังหวัด
จำนวน ๑๓ แห่ง ที่ร่วมจัดงานมหกรรมไกล่เกลี่ยหนี้สินครัวเรือน และยุติธรรมพบประชาชน ครั้งที่ ๒-๑๔ เข้าร่วม
ซึ่งมีการรายงานความคืบหน้าและถอดบทเรียนการจัดงานงานมหกรรมไกล่เกลี่ยหนี้สินครัวเรือน
และยุติธรรมพบประชาชน ครั้งที่ ๒ จังหวัดนครราชสีมา ครั้งที่ ๓ จังหวัดสงขลา และครั้งที่ ๔ จังหวัดนครศรีธรรมราช
รวมถึงติดตามความคืบหน้าการจัดงานมหกรรมไกล่เกลี่ยหนี้สินครัวเรือน และยุติธรรมพบประชาชนในครั้งต่อไป
ทั้งนี้ ได้เน้นย้ำให้สำนักงานยุติธรรมจังหวัดประชาสัมพันธ์การจัดงานดังกล่าว โดยใช้กลไกคณะกรรมการขับเคลื่อนภารกิจกระทรวงยุติธรรมในพื้นที่ ในการให้ทุกหน่วยงานในสังกัดกระทรวงยุติธรรมและหน่วยงานภายในจังหวัด
ในการมีส่วนร่วมประชาสัมพันธ์ไปยังช่องทางสื่อสารต่างๆ ของแต่ละหน่วยงาน เพื่อขยายกลุ่มเป้าหมายให้เพิ่มมากขึ้น
อันจะเป็นประโยชน์แก่ประชาชนที่มีภาระหนี้สิน
วันอังคารที่ 9 สิงหาคม 2565
โฆษกรัฐบาล เผย “นายกฯ” ห่วงการปรับขึ้นค่า FT กระทบประชาชน กำชับกระทรวงพลังงาน ช่วยค่าไฟโดยเฉพาะกลุ่มเปราะบางอย่างเต็มที่
โฆษกรัฐบาล เผย “นายกฯ” ห่วงการปรับขึ้นค่า FT กระทบประชาชน กำชับกระทรวงพลังงาน ช่วยค่าไฟโดยเฉพาะกลุ่มเปราะบางอย่างเต็มที่
วันที่ 9 สิงหาคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ติดตามสถานการณ์พลังงานอย่างใกล้ชิด ห่วงการปรับขึ้นค่าไฟฟ้าผันแปร หรือ ค่าเอฟที (FT) ของงวดเดือนก.ย.-ธ.ค. 2565 ที่จะกระทบการค่าครองชีพของประชาชนชน โดยล่าสุด เมื่อวันที่ 8 สิงหาคม 2565 ได้มีการหารือกับกระทรวงพลังงาน และกรรมการกำกับกิจการพลังงาน เพื่อหามาตรการรองรับช่วยเหลือ โดยที่ประชุมเห็นชอบให้ยังไม่ขึ้นค่าไฟของเดือนสิงหาคม ทั้งนี้ สำหรับเดือนกันยายน- ธันวาคม 2565 รัฐบาลได้ร่วมกันหารือแนวทางช่วยเหลือประชาชนกลุ่มครัวเรือน และกลุ่มเปราะบาง โดยจะดูแลภาระค่า FT ซึ่งจะต้องใช้งบประมาณมาอุดหนุน และมอบหมายให้หน่วยงานที่เกี่ยวข้องพิจารณารายละเอียดการให้ความช่วยเหลือ ซึ่งจะต้องนำมาเสนอคณะรัฐมนตรีพิจารณา ต่อไป ทั้งนี้ ในช่วง 5 เดือน ที่เหลือของปีนี้ นายกรัฐมนตรีมอบหมายให้ร่วมกันหาวิธีลดต้นทุนค่าไฟฟ้า เพื่อให้เกิดผลประหยัดพลังงานอย่างแท้จริง
“นายกรัฐมนตรี มีความห่วงใยประชาชนต่อผลกระทบของการขึ้นค่า FT ซึ่งเข้าใจทุกภาคส่วน รัฐบาลเองก็ได้พยายามอย่างถึงที่สุดในการแก้ปัญหา ซึ่งต่อไปหากต้องขึ้นค่า FT จริง ก็ได้เน้นย้ำให้ช่วยกันหามาตรการอะไรใหม่ๆ มาช่วยเหลือประชาชนเพื่อลดภาระผลกระทบตรงนี้ โดยเฉพาะการดูแลประชาชนกลุ่มเปราะบางผู้มีรายได้น้อย เป็นสิ่งที่ต้องหารือกันต่อไป” โฆษกประจำสำนักนายกรัฐมนตรี กล่าว
วันอังคารที่ 5 ตุลาคม 2564
ครม. เห็นชอบจัดซื้อวัคซีน AstraZeneca จากฮังการี จำนวน 400,000 โดส
ครม. เห็นชอบจัดซื้อวัคซีน AstraZeneca จากฮังการี จำนวน 400,000 โดส
วันนี้ (5 ตุลาคม 2564) นายธนกร วังบุญคงชนะ โฆษกประจำสำนักนายกรัฐมนตรี เผยว่า คณะรัฐมนตรีมีมติเห็นชอบให้กรมควบคุมโรค กระทรวงสาธารณสุข ดำเนินการจัดซื้อวัคซีนป้องกันโรคติดเชื้อไวรัสโคโรนา 2019 ของ AstraZeneca จากฮังการี จำนวน 400,000 โดส พร้อมอนุมัติให้อธิบดีกรมควบคุมโรคเป็นผู้ลงนามในร่าง Bilateral Agreement ระหว่างฮังการีกับไทย และร่าง Tripartite Agreement ระหว่างฮังการี ไทย และ AstraZeneca
โฆษกประจำสำนักนายกรัฐมนตรีกล่าวว่า การจัดซื้อวัคซีนจากฮังการี จะมีการลงนามในร่าง Bilateral Agreement ระหว่างฮังการีและไทย สาระสำคัญของร่างประกอบไปด้วย 1) การขนส่งวัคซีน 2) กรรมสิทธิ์และความเสี่ยง 3) การรักษาความลับ 4) กฎหมายที่ใช้บังคับและการยุติข้อพิพาท และ 5) Indirect taxes/VAT มีการลงนามและร่าง Tripartite Agreement ระหว่างฮังการี ไทย และ AstraZeneca ซึ่งจะใช้ร่างเอกสารแบบเดียวกันที่ไทยจัดซื้อวัคซีน AstraZeneca จากราชอาณาจักรสเปนเมื่อวันที่ 14 กันยายน 2564 โดยมีสาระสำคัญ 1) Indirect taxes/VAT 2) การส่งมอบ และ 3) กฎหมายที่ใช้บังคับ
“การจัดซื้อวัคซีนเพิ่มเติมเป็นไปตามแผนการจัดหาวัคซีนป้องกันโควิด-19 ให้ครบ 126.2 ล้านโดส มั่นใจว่าปีนี้จะสามารถฉีดวัคซีนให้ได้อย่างร้อยละ 70 ของประชากรกลุ่มเป้าหมายภายในเดือนธันวาคม 2564 ” นายธนกรฯ กล่าว
...................
วันพุธที่ 6 กรกฎาคม 2565
บันทึกเทปถวายพระพร  เนื่องในโอกาส วันเฉลิมพระชนมพรรษา  พระบาทสมเด็จพระเจ้าอยู่หัว
นายจุรินทร์  ลักษณวิศิษฏ์  รองนายกรัฐมนตรีและรัฐมนตรีว่าการกระทรวงพาณิชย์  นายสินิตย์ เลิศไกร  รัฐมนตรีช่วยว่าการกระทรวงพาณิชย์
นายบุณยฤทธิ์ กัลยาณมิตร ปลัดกระทรวงพาณิชย์ พร้อมด้วยผู้บริหาร บันทึกเทปถวายพระพร เนื่องในโอกาส วันเฉลิมพระชนมพรรษา พระบาทสมเด็จพระเจ้าอยู่หัว เมื่อวันที่ 6 กรกฎาคม 2565 ณ สถานีโทรทัศน์ช่อง 9 MCOT HD
วันอังคารที่ 9 สิงหาคม 2565
ก.อุตฯ จัดกิจกรรม
ก.อุตฯ จัดกิจกรรม "จิตอาสา บริจาคโลหิต" เพื่อเฉลิมพระเกียรติและถวายเป็นพระราชกุศล เนื่องในวันเฉลิมพระชนมพรรษา พระบาทสมเด็จพระเจ้าอยู่หัว และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
วันนี้ (5 สิงหาคม 2565) นายภานุวัฒน์ ตริยางกูรศรี รองปลัดกระทรวงอุตสาหกรรม พร้อมด้วย นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม นายทาวันทวีถาวรสวัสดิ์ ผู้ตรวจราชการกระทรวงอุตสาหกรรม นายเศรษฐรัชต์ เลือดสกุล ผู้ช่วยปลัดกระทรวงอุตสาหกรรม นำคณะผู้บริหาร ข้าราชการ พนักงาน และเจ้าหน้าที่กระทรวงอุตสาหกรรม ร่วมกิจกรรม "จิตอาสา บริจาคโลหิต" เพื่อเฉลิมพระเกียรติและถวายเป็นพระราชกุศล เนื่องในวันเฉลิมพระชนมพรรษา พระบาทสมเด็จพระเจ้าอยู่หัว และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ณ บริเวณด้านหน้าอาคารสำนักงานปลัดกระทรวงอุตสาหกรรม
วันพุธที่ 29 กันยายน 2564
ธ.ก.ส. จับมือกลุ่ม Bank of China ร่วมพัฒนาธุรกิจ และสร้างโอกาสทางการตลาดให้เกษตรกรไทย
ธ.ก.ส. ร่วมกับธนาคารแห่งประเทศจีน สาขากว่างซี และธนาคารแห่งประเทศจีน (ไทย) จำกัด (มหาชน) พัฒนาธุรกิจธนาคาร ทั้งการวางแผนเชิงกลยุทธ์ การตลาด นวัตกรรมด้านผลิตภัณฑ์ การจัดหาเงินทุนสำหรับวิสาหกิจขนาดกลางและขนาดย่อม และธุรกิจการชำระดุลการค้าต่างประเทศ
ธ.ก.ส. ร่วมกับธนาคารแห่งประเทศจีน สาขากว่างซี และธนาคารแห่งประเทศจีน (ไทย) จำกัด (มหาชน) พัฒนาธุรกิจธนาคาร ทั้งการวางแผนเชิงกลยุทธ์ การตลาด นวัตกรรมด้านผลิตภัณฑ์ การจัดหาเงินทุนสำหรับวิสาหกิจขนาดกลางและขนาดย่อม และธุรกิจการชำระดุลการค้าต่างประเทศ การบริหารการเงิน รวมถึงสนับสนุนการจับคู่ธุรกิจทั้งในและต่างประเทศ พร้อมพัฒนาการให้บริการด้านธุรกิจต่างประเทศเงินสกุล RMB (หยวน) เพื่อสร้างโอกาสทางธุรกิจให้กับ Smart Farmer และผู้ประกอบการภาคเกษตรไทย
นายรัตนะชัย ดำเนินสวัสดิ์ ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. ธนาคารแห่งประเทศจีน สาขากว่างซี (Bank of China Guangxi Branch) และธนาคารแห่งประเทศจีน (ไทย) จำกัด (มหาชน) (Bank of China (Thai) Public Limited (BOCT)) ได้มีการลงนามในข้อตกลงความร่วมมือเชิงกลยุทธ์ด้านธุรกิจต่างประเทศ (Strategic Cooperation Agreement) เพื่อร่วมกันส่งเสริมการพัฒนาธุรกิจในด้านต่าง ๆ ไม่ว่าจะเป็น การวางแผนเชิงกลยุทธ์ การตลาด นวัตกรรมด้านผลิตภัณฑ์ การจัดการสินทรัพย์และความรับผิด การจัดการความเสี่ยง การแบ่งปันทรัพยากรข้อมูล การจัดหาเงินทุนสำหรับวิสาหกิจขนาดกลางและขนาดย่อม รวมถึงธุรกิจการเงินองค์กร ธุรกิจตลาดระหว่างธนาคาร ธุรกิจตัวแทนการชำระเงิน และธุรกิจการชำระดุลการค้าต่างประเทศและการบริหารการเงิน
นอกจากนี้ ยังเป็นการเริ่มต้นความร่วมมือกับกลุ่มธนาคาร Bank of China ด้านการชำระดุลและบริการโอนเงินระหว่างประเทศสกุลเงิน RMB หรือหยวน อย่างมีประสิทธิภาพและมีความปลอดภัย อีกทั้งมีการดำเนินการจับคู่ธุรกิจในและต่างประเทศ เพื่อรองรับกลุ่มลูกค้าต่างประเทศที่เข้าหาช่องทางการต่อยอดธุรกิจ และลูกค้าในประเทศที่มุ่งแสวงหาตลาดในต่างประเทศ รวมทั้งเป็นการสร้างความร่วมมือทางการเงินระหว่างประเทศแบบไตรภาคี โดยใช้ประโยชน์ผ่านแพลตฟอร์มต่าง ๆ อาทิ การประชุมสุดยอดจีน - อาเซียนว่าด้วยความร่วมมือและการพัฒนาทางการเงิน เสริมสร้างความร่วมมือพหุภาคี ส่งเสริมนวัตกรรมธุรกิจสกุล RMB ระหว่างประเทศ และอำนวยความสะดวกทางการค้าและการลงทุนทวิภาคี
นายรัตนะชัยกล่าวอีกว่า ความร่วมมือในครั้งนี้จะเป็นการเพิ่มโอกาสในการเพิ่มรายได้และพัฒนาการให้บริการด้านธุรกิจต่างประเทศสกุล RMB ของ ธ.ก.ส. อีกทั้งเป็นการดำเนินการตามยุทธศาสตร์เพื่อยกระดับขีดความสามารถในการแข่งขันให้เกษตรกรรายย่อยด้วยกลไก Smart Farmer ผู้ประกอบการธุรกิจเกษตร (SMAEs) และสถาบันเกษตรกร และเป็นการเพิ่มช่องทางการจัดจำหน่ายสินค้าทางการเกษตรของลูกค้าต่อไป
วันอังคารที่ 9 พฤศจิกายน 2564
รองผู้ช่วยรัฐมนตรีว่าการกระทรวงกลาโหมสหรัฐอเมริกา ประจำภูมิภาคเอเชียใต้ และเอเชียตะวันออกเฉียงใต้ และ ผู้ช่วยทูตฝ่ายทหารสาธารณรัฐอินโดนีเซียประจำกรุงเทพฯ พร้อมคณะ เข้าเยี่ยมคำนับปล
ในวันจันทร์ที่ ๘ พฤศจิกายน ๒๕๖๔ มีแขกต่างประเทศเดินทางเข้าเยี่ยมคำนับ พลเอก วรเกียรติ รัตนานนท์ ปลัดกระทรวงกลาโหม
ณ ห้องพระบารมีปกเกล้า ในศาลาว่าการกลาโหม โดยในเวลา ๑๓.๓๐ น. พันเอก Robertus Subono (โรแบร์ตุส ซูโบโน่) ผู้ช่วยทูตฝ่ายทหาร สาธารณรัฐอินโดนีเซียประจำกรุงเทพฯ และคณะ เดินทางเข้าอำลาปลัดกระทรวงกลาโหม พร้อมทั้งแนะนำ พันเอก Yesi Kristian Mambu ( เยซี คริสเตียน มัมบู) ผู้ช่วยฑูตฝ่ายทหารอินโดนีเซียประจำกรุงเทพฯ คนใหม่ และคณะ
ต่อมา ในเวลา ๑๕.๐๐ น. นาง Lindsey Ford (ลินซี่
ฟอร์ด) รองผู้ช่วยรัฐมนตรีว่าการกระทรวงกลาโหมสหรัฐอเมริกา ประจำภูมิภาคเอเชียใต้ และเอเชียตะวันออกเฉียงใต้ ได้เข้าเยี่ยมคำนับปลัดกระทรวงกลาโหม ในโอกาสเดินทางมาเยือนประเทศไทย ระหว่างวันที่ ๗-๙ พฤศจิกายน ๒๕๖๔ เพื่อแลกเปลี่ยนความคิดเห็นสำหรับการประชุม DST และแนวทางในการพัฒนาความร่วมมือด้านอุตสาหกรรมป้องกันประเทศ
นอกจากนี้ยังได้มีการแลกเปลี่ยนข้อคิดเห็นในประเด็นต่างๆที่สนใจร่วมกัน อาทิ ความร่วมมือในการแก้ไขการแพร่ระบาดของโรคโควิด-19 การฝึกร่วมคอบบร้าโกลด์ 2021 ความร่วมมือในคณะทำงานผู้เชี่ยวชาญด้านความมั่นคงทางทะเล โดยได้เน้นย้ำถึงความสัมพันธ์ของพันธมิตรที่แน่นแฟ้น ในการสนับสนุนและดำรงไว้ซึ่งเสถียรภาพ เสรีภาพ และความมั่นคงของภูมิภาคร่วมกันอย่างสร้างสรรค์ บนพื้นฐานความเชื่อใจและเคารพซึ่งกันและกัน
ในการนี้ทางฝ่ายไทยยังได้กล่าวขอบคุณสหรัฐอเมริกาที่ได้ส่งมอบตู้เก็บวัคซีนจำนวน ๒๐๐ ตู้ ให้หน่วยงานด้านการแพทย์ กระทรวงสาธารณสุขอีกด้วย
#กระทรวงกลาโหม #สำนักงานปลัดกระทรวงกลาโหม
วันจันทร์ที่ 20 กันยายน 2564
ปลัด วธ. เป็นประธานการประชุมคณะอนุกรรมการบริหารกองทุนพัฒนาสื่อปลอดภัยและสร้างสรรค์ ครั้งที่ ๙/๒๕๖๔
การประชุมคณะอนุกรรมการบริหารกองทุนพัฒนาสื่อปลอดภัยและสร้างสรรค์ ครั้งที่ ๙/๒๕๖๔ (ประชุมทางไกล ผ่านระบบ Microsoft Teams)
วันที่ ๒๐ กันยายน ๒๕๖๔ เวลา ๑๓.๓๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานการประชุมคณะอนุกรรมการบริหารกองทุนพัฒนาสื่อปลอดภัยและสร้างสรรค์ ครั้งที่ ๙/๒๕๖๔ (ประชุมทางไกล ผ่านระบบ Microsoft Teams) โดยมีนายธนกร ศรีสุขใส ผู้จัดการกองทุนพัฒนาสื่อปลอดภัยและสร้างสรรค์ และคณะอนุกรรมการบริหารกองทุนฯ เข้าร่วม ณ ศูนย์ประชุมกระทรวงวัฒนธรรม ชั้น ๘ อาคารวัฒนธรรมวิศิษฏ์ กระทรวงวัฒนธรรม
วันอังคารที่ 10 พฤษภาคม 2565
ครม.เห็นชอบมาตรการภาษีและค่าธรรมเนียมสำหรับทรัสต์เพื่อการลงทุนในอสังหาริมทรัพย์ที่มีข้อกำหนดในการซื้อทรัพย์สินคืน เพื่อเสริมสภาพคล่องให้แก่ผู้ประกอบการ
ครม.เห็นชอบมาตรการภาษีและค่าธรรมเนียมสำหรับทรัสต์เพื่อการลงทุนในอสังหาริมทรัพย์ที่มีข้อกำหนดในการซื้อทรัพย์สินคืน เพื่อเสริมสภาพคล่องให้แก่ผู้ประกอบการ
วันที่ 10 พ.ค. 2565 นางสาวไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่าคณะรัฐมนตรี (ครม.) เห็นชอบมาตรการภาษีและค่าธรรมเนียมสำหรับทรัสต์เพื่อการลงทุนในอสังหาริมทรัพย์ที่มีข้อกำหนดในการซื้อทรัพย์สินคืน เพื่อเสริมสภาพคล่องให้แก่ผู้ประกอบการและลดภาระให้แก่ภาคธุรกิจและสนับสนุนให้เกิดการลงทุนเพื่อกระตุ้นและฟื้นฟูเศรษฐกิจไทยได้อย่างต่อเนื่องซึ่งเพื่อให้เป็นไปตามมาตรการดังกล่าว ครม.ได้อนุมัติในหลักการกฎหมาย 3 ฉบับ ประกอบด้วย
1) ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... เป็นการยกเว้นภาษีเงินได้นิติบุคคล ภาษีมูลค่าเพิ่ม ภาษีธุรกิจเฉพาะ และอากรแสตมป์ ให้แก่บริษัทหรือห้างหุ้นส่วนนิติบุคคล สำหรับการขายทรัพย์สินให้แก่ทรัสตี ของกองทรัสต์ที่มีข้อกำหนดขายคืน จากเดิมที่ต้องเสียภาษีเงินได้นิติบุคคลร้อยละ 20 ภาษีมูลค่าเพิ่มร้อยละ 7 ภาษีธุรกิจเฉพาะร้อยละ 3.3 และอากรแสตมป์ร้อยละ 0.5
2) ร่างประกาศกระทรวงมหาดไทย เรื่อง หลักเกณฑ์การลดหย่อนค่าธรรมเนียมจดทะเบียนสิทธิและนิติกรรมเป็นพิเศษตามประมวลกฎหมายที่ดิน สำหรับกรณีการลงทุนในอสังหาริมทรัพย์ของกองทรัสต์ที่มีข้อกำหนดขายคืน และ
3) ร่างประกาศกระทรวงมหาดไทยเรื่อง หลักเกณฑ์การลดหย่อนค่าธรรมเนียมจดทะเบียนสิทธิและนิติกรรมเป็นพิเศษตามกฎหมายว่าด้วยอาคารชุด สำหรับกรณีการลงทุนในอสังหาริมทรัพย์ของกองทรัสต์ที่มีข้อกำหนดขายคืน ซึ่งเป็นการลดหย่อนค่าธรรมเนียมจดทะเบียนการโอนอสังหาริมทรัพย์ในอัตราร้อยละ 0.001 จากเดิมร้อยละ 2
น.ส.ไตรศุลี กล่าวว่ท มาตรการนี้จะเป็นแนวทางการเพิ่มสภาพคล่องให้กับผู้ประกอบการอสังหาริมทรัพย์รูปแบบหนึ่ง โดยที่ผู้ประกอบการไม่สูญเสียความเป็นเจ้าของทรัพย์ โดยผู้ประกอบการจะโอนทรัพย์สินให้แก่กองทรัสต์เพื่อการลงทุนในอสังหาริมทรัพย์ที่มีข้อกำหนดในการซื้อทรัพย์สินคืน ภายใน 2 ปีนับแต่กฎหมายมีผลบังคับ พร้อมกับมีสัญญาในการโอนทรัพย์สินกลับคืนภายใน 5 ปี โดยระหว่างที่ทรัพย์สินยังอยู่กับกองทรัสต์ฯ นี้ผู้ประกอบการก็ยังสามารถเช่าทรัพย์สินดังกล่าวกลับไปประกอบธุรกิจได้ ซึ่งมาตรการที่ ครม. อนุมัติในครั้งนี้ก็จะเข้าไปมีส่วนช่วยในการลดภาระภาษี ทั้งภาษีเงินได้ ภาษีธุรกิจเฉพาะ และอากรแสตมป์ ที่เกิดขึ้นจากการโอนทรัพย์สินระหว่างผู้ประกอบการซึ่งเป็นเจ้าของอสังหาริมทรัพย์ และกองทรัสต์ฯ
น.ส.ไตรศุลี กล่าวว่า กระทรวงการคลังรายงานว่า ขณะนี้มีกองทรัสต์ฯ ที่มีความสนใจในการลงทุนอยู่จำนวน 8 กอง โดยสนใจลงทุนในโรงแรม 4 กอง สวนสนุกและอสังหาริมทรัพย์ประเภทอื่นๆ 4 กองและคาดว่าจากมาตรการนี้จะทำให้เกิดการลงทุนในอสังหาริมทรัพย์ประมาณ 30,000 ล้านบาท
ทั้งนี้ มาตรการข้างต้นจะทำให้องค์กรปกครองส่วนท้องถิ่นสูญเสียรายได้ จึงต้องชดเชยรายได้ให้แก่องค์กรปกครองส่วนท้องถิ่นต่อไป ส่วนการประเมินการสูญเสียรายได้นั้นกระทรวงการคลังได้ประเมินว่า รัฐจะสูญเสียรายได้จากภาษี จากธุรกรรมการลงทุน ประมาณ 9,240 ล้านบาท และสูญเสียรายได้ที่ได้รับจากค่าธรรมเนียมจดทะเบียนสิทธิและนิติกรรมประมาณ 1,194 ล้านบาท แต่จะช่วยผู้ประกอบการที่ได้รับผลกระทบจากโควิด 19 หรือผลกระทบจากภาวะเศรษฐกิจสามารถเข้าถึงแหล่งทุน เพื่อนำไปเสริมสภาพคล่องในการประกอบธุรกิจ และยังรักษาความเป็นเจ้าของในทรัพย์สินไว้ได้
วันอังคารที่ 21 มิถุนายน 2565
โฆษกรัฐบาลเผย นายกฯ ปลุกเยาวชนทำกิจกรรมสร้างสรรค์ ชื่นชมคนทำดีสร้างประโยชน์ สั่งหน่วยงานรัฐหนุนเอกชน-สถานศึกษา-ท้องถิ่น ส่งเสริมกิจกรรมเด็กและเยาวชน
โฆษกรัฐบาลเผย นายกฯ ปลุกเยาวชนทำกิจกรรมสร้างสรรค์ ชื่นชมคนทำดีสร้างประโยชน์ สั่งหน่วยงานรัฐหนุนเอกชน-สถานศึกษา-ท้องถิ่น ส่งเสริมกิจกรรมเด็กและเยาวชน
วันนี้ (21 มิถุนายน 2565)นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม สนับสนุนให้เด็กและเยาวชนทำกิจกรรมที่สร้างสรรค์เพื่อพัฒนาตัวเองและสังคมนอกเหนือจากการเรียนรู้ทักษะทางวิชาการ หลังจากที่โรงเรียนและมหาวิทยาลัยกลับมาเปิดเรียนแบบ On-site เต็มรูปแบบเมื่อการแพร่ระบาดของโรคโควิด-19 เริ่มคลี่คลายลง พร้อมทั้งชื่นชมเด็กและเยาวชนกลุ่มต่าง ๆ ที่ใช้เวลาว่างให้เกิดประโยชน์ทั้งในด้านดนตรี เช่น วง Yes INDEED ศิลปินวัยเรียนเปิดหมวกสไตล์ Street Performance ณ สยามสแควร์, ฐณวัฒน์ กีรติศรัญวัชร์ หรือติวเตอร์ นักร้องเปิดหมวกที่ ถ.เยาวราช หรือด้านกีฬา เช่น ภูริพล บุญสอน หรือบิว นักกรีฑาทีมชาติไทย, พิชฌามลณ์ โอภาสนิพัทธ์ หรือพิงค์ นักแบดมินตันทีมชาติไทย, พลอยลภัส ชัยประสิทธิ์ หรือพลอย นักเทควันโดทีมชาติไทย รวมทั้งด้านอื่นที่เหมาะสม เช่น สตรีมมิ่งเกม เต้นคัฟเวอร์ หรือบำเพ็ญประโยชน์ต่อสังคม เป็นต้น
“นายกฯ ย้ำให้หน่วยงานที่เกี่ยวข้อง เช่น กระทรวงวัฒนธรรม กระทรวงการพัฒนาสังคมและความมั่นคงของมนุษย์กระทรวงการท่องเที่ยวและกีฬา เข้าไปสนับสนุนหรือเชื่อมโยงกับเด็กและเยาวชนเหล่านี้และกลุ่มอื่น ๆ ให้เขามีพื้นที่แสดงออกอย่างสร้างสรรค์ เป็นต้นแบบแก่เพื่อนเยาวชนด้วยกันเพื่อป้องกันการหลงผิดหรือถูกชักจูงไปในทางเสียหาย ผ่านกลไกที่มี เคยมี หรือจะริเริ่มใหม่ก็ได้ เช่น สภาเด็กและเยาวชนซึ่งมีเครือข่ายตั้งแต่ระดับชาติลงไปจนถึงระดับตำบล การจัดกิจกรรมประกวดหรือเปิดพื้นที่แสดงความสามารถให้แก่เด็กที่ทุกฝ่ายร่วมมือกัน ตลอดจนเปิดโอกาสให้ทุกคนได้เสนอแนวคิดต่าง ๆ ไปยังรัฐบาลด้วย ในส่วนของกิจกรรมเพื่อประชาชน เช่น การแสดงดนตรีในสวนนั้น ทางกองทัพ กรมประชาสัมพันธ์ และอีกหลายหน่วยงานก็ได้ดำเนินการมาอย่างต่อเนื่อง โดยท่านนายกฯ ได้มอบหมายให้ไปประสานกับ กทม. จังหวัด สถานศึกษา เพื่อบูรณาการและสนับสนุนให้กิจกรรมการแสดงมีความหลากหลาย ช่วยสร้างความสุขให้แก่ประชาชนหลังรัฐบาลปลดล็อกมาตรการควบคุมโรคโควิด-19 ในหลายด้านแล้ว” นายธนกร กล่าว
วันพุธที่ 27 เมษายน 2565
สพฐ. ชี้แจงข้อเรียกร้องให้ทบทวนการเลิกจ้างครูคลังสมอง
สพฐ. ยืนยันไม่ได้เลิกจ้าง แต่เป็นการหมดสัญญาตามกำหนดระยะเวลา 1 ปี และในปีงบฯ  2566 สพฐ.ขอตั้งงบประมาณรองรับค่าจ้างทุกตำแหน่งไว้แล้ว
วันที่ 27 เมษายน 2565 นายอัมพร พินะสา เลขาธิการคณะกรรมการการศึกษาขั้นพื้นฐาน กล่าวว่า จากกรณีที่มีตัวแทนบุคลากรวิทยาศาสตร์และคณิตศาสตร์ หรือครูคลังสมอง อ้างว่า สพฐ. จะเลิกจ้างครูคลังสมองทั้งหมดในวันที่ 30 กันยายน 2565 เนื่องจากไม่ได้รับการจัดสรรงบประมาณ พร้อมทั้งเรียกร้องให้ สพฐ. พิจารณาทบทวนการจ้างครูคลังสมองต่อไป นั้น
สำนักงานคณะกรรมการการศึกษาขั้นพื้นฐาน (สพฐ.) ได้ดำเนินโครงการพัฒนาคุณภาพและมาตรฐานการศึกษา กิจกรรมครูคลังสมอง เพื่อช่วยเหลือโรงเรียนที่ประสบปัญหาการขาดแคลนครูวิทยาศาสตร์และคณิตศาสตร์ โดยโครงการนี้เริ่มในปีงบประมาณ 2553 ใช้เงินงบประมาณภายใต้โครงการลงทุนด้านการศึกษาและการเรียนรู้วิทยาศาสตร์และคณิตศาสตร์ตามแผนปฏิบัติการไทยเข้มแข็ง 2555 แผนฟื้นฟูเศรษฐกิจ ระยะที่ 2 : 2553 – 2555 สนับสนุนการจ้างบุคลากรวิทยาศาสตร์และคณิตศาสตร์ให้กับโรงเรียนแกนนำยกระดับผลสัมฤทธิ์ทางการเรียนวิชาวิทยาศาสตร์และคณิตศาสตร์ สิ้นสุดโครงการและสิ้นสุดการจัดสรรงบประมาณในวันที่ 30 กันยายน 2555 ต่อมาในปีงบประมาณ 2556 มีการจัดสรรงบประมาณงบดำเนินงาน การจ้างบุคลากรวิทยาศาสตร์และคณิตศาสตร์ให้โรงเรียนกลุ่มเป้าหมาย ซึ่งโครงการนี้เป็นโครงการต่อเนื่องและมีรอบระยะเวลาการจัดสรรงบประมาณ จำนวน 3 ปี/รอบ (รอบที่ 1 เริ่มปีงบประมาณ 2556-2558 รอบที่ 2 ปีงบประมาณ 2559-2561 และรอบที่ 3 ปีงบประมาณ 2562-2564) มีการเปลี่ยนโรงเรียนกลุ่มเป้าหมายทุก ๆ 3 ปี โดย สพฐ. มอบให้สำนักงานเขตพื้นที่การศึกษาทั่วประเทศพิจารณาคัดเลือกโรงเรียนที่มีความขาดแคลนครูวิทยาศาสตร์และคณิตศาสตร์ ส่งให้ สพฐ. พิจารณาจัดสรรงบประมาณการจ้างบุคลากรวิทยาศาสตร์และคณิตศาสตร์ให้กับโรงเรียนดังกล่าว ซึ่งรอบที่ 3 นี้สิ้นสุดการดำเนินโครงการและสิ้นสุดการจัดสรรงบประมาณ ในวันที่ 30 กันยายน 2564
จากนั้นในปีงบประมาณ 2565 เพื่อเป็นการบรรเทาความเดือดร้อนของครูลูกจ้างชั่วคราวในโครงการ ในช่วงสถานการณ์การแพร่ระบาดของเชื้อไวรัสโคโรนา 2019 และเพื่อลดภาระของครูที่ต้องจัดการเรียนการสอนในรูปแบบต่าง ๆ ตามนโยบายของกระทรวงศึกษาธิการ สพฐ. จึงได้จ้างครูลูกจ้างชั่วคราวกลุ่มเดิมในโครงการดังกล่าว อีก 1 ปี (ปีงบประมาณ พ.ศ. 2565) เริ่มตั้งแต่วันที่ 1 ตุลาคม 2564 และจะสิ้นสุดในวันที่ 30 กันยายน 2565 ตามประกาศสำนักงานคณะกรรมการการศึกษาขั้นพื้นฐาน เรื่อง แนวทางการดำเนินการจ้างบุคลากรวิทยาศาสตร์และคณิตศาสตร์ โครงการพัฒนาคุณภาพและมาตรฐานการศึกษา กิจกรรมครูคลังสมอง (ปีงบประมาณ พ.ศ. 2565) ลงวันที่ 16 กันยายน 2564 โดยปัจจุบัน มีครูในโครงการดังกล่าวทั้งสิ้นจำนวน 1,677 อัตรา (ข้อมูล ณ วันที่ 26 เมษายน 2565)
ทั้งนี้ กรณีดังกล่าว ไม่ได้เป็นการเลิกจ้าง แต่เป็นการหมดสัญญาตามกำหนดระยะเวลา 1 ปี ซึ่งเริ่มตั้งแต่วันที่ 1 ตุลาคม 2564 และจะสิ้นสุดในวันที่ 30 กันยายน 2565 ซึ่งในปีงบประมาณ พ.ศ. 2566 สพฐ. ว่าจ้างครูและบุคลากรทุกตำแหน่ง สพฐ. ขอตั้งงบประมาณรองรับค่าจ้างทุกตำแหน่งไว้แล้ว และไม่มีนโยบายที่จะเลิกจ้าง บุคลากรแต่อย่างใด
วันพุธที่ 1 ธันวาคม 2564
นายกรัฐมนตรีสั่งทีมไทยแลนด์เร่งขับเคลื่อนการส่งออก
วันจันทร์ที่ 29 พฤศจิกายน 2564
ต่อจากนี้ไป ขอเชิญรับฟังไทยคู่ฟ้า ค่ะ
พลเอก ประยุทธ์ จันทร์โอชา นายกรัฐมนตรี สั่งการทีมไทยแลนด์ ซึ่งประกอบด้วยส่วนราชการไทยทุกแห่ง เร่งขับเคลื่อนแผนส่งเสริมการส่งออกในช่วงที่เหลือของปีตามยุทธศาสตร์เพื่อส่งเสริมมาตรการการส่งออกในระยะถัดไป เช่น การส่งออกมันสำปะหลังไทยให้มีคุณภาพอันดับ 1 ของโลก ภายใต้ยุทธศาสตร์มันสำปะหลัง ปี 2564-2567 เร่งใช้ประโยชน์จากความตกลง RCEP และ FTA โดยเน้นการรักษาตลาดเดิม สร้างตลาดใหม่ และฟื้นฟูตลาดเก่าที่เสียไป เพื่อเพิ่มมูลค่าการค้าและการส่งออก ทั้งนี้ การส่งออก 10 เดือนแรกของปี 2564 ขยายตัวร้อยละ 15.7 เมื่อหักสินค้าที่เกี่ยวกับน้ำมัน ทองคำ และยุทธปัจจัยแล้ว ขยายตัวถึงร้อยละ 19.6 แสดงให้เห็นว่าเศรษฐกิจของไทยกำลังกลับมาเติบโตอย่างแข็งแกร่ง
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี